Selvom SF træder ud af regeringen, kan en SR-regering sagtens fortsætte uden et folketingsvalg, og Helle Thorning-Schmidt kan fortsætte som statsminister.

Det slår DR's politiske redaktør, Ask Rostrup, fast, efter at det er kommet frem, at SF vil forlade regeringen.

- Det er intet til hinder for, at regeringen kan fortsætte, hvis den fortsat har flertal. Det bliver bare en regering uden SF, altså en SR-regering, siger Ask Rostrup.

Han forklarer, at alle forventer, at SF nu vil blive regeringens støtteparti sammen med Enhedslisten. På den måde fastholder en SR-regering sit flertal i Folketinget.

Det er ikke første gang, at et parti ryger ud af regeringen. Det seneste eksempel er, da Centrum-Demokraterne trådte ud af SR-regeringen under Poul Nyrup Rasmussen i 1996.

Farvel til seks ministre

SF's exit betyder, at SFs nuværende seks ministre vil blive skiftet ud af ministre fra De radikale og Socialdemokratiet.

Der er tale om sundhedsminister Astrid Krag, udenrigsminister Holger K. Nielsen, miljøminister Ida Auken, social-, børne- og integrationsminister Annette Vilhelmsen, skatteminister Jonas Dahl og transportminister Pia Olsen Dyhr.